Cristiano Ronaldo a fost omul meciului în victoria lui Al-Nassr, scor 6-0 cu Al-Wehda, în etapa a 30-a din campionatul Arabiei Saudite. Fostul atacant de la Manchester United, Real Madrid sau Juventus a ajuns la cea de-a 66-a triplă a carierei.
Cristiano Ronaldo a marcat cu piciorul drept, cu piciorul stâng și cu o lovitură de cap în victoria categorică obținută de Al-Nassr, scor 6-0 cu Al-Wehda, în etapa a 30-a din Saudi Pro League. Totuși, echipa antrenată de Luis Castro a rămas pe locul 2, la 9 puncte în spatele liderului Al-Hilal și cu un meci în plus, cu 4 etape rămase până la finalul sezonului.
Starul portughez a reușit „dubla” în minutele 5 și 12. Doar 6 minute mai târziu, Otavio, din pasa lui Mane, a dus scorul la 3-0. Gazdele au mai înscris o dată până în pauză prin Sadio Mane, în minutul 45.
Cristiano Ronaldo a bifat al 66-lea hat-trick al carierei în minutul 52. Al-Fatil a stabilit scorul final în minutul 88. Starul naționalei Portugaliei a ajuns la 3 hat-trick-uri în ultimele 7 partide.
Dintre cele 66 de hat-trick-uri reușite, Cristiano Ronaldo a înregistrat 36 după vârsta de 30 de ani. În actuala stagiune, cvintuplul Balon de Aur a marcat 52 de goluri în tot atâtea partide. Lusitanul a mai oferit alte 14 pase decisive și a ajuns la 890 de goluri marcate în carieră.
Cristiano Ronaldo este golgheter absolut în campionatul saudit, cu 32 de goluri. Aleksandar Mitrovic este pe locul 2 în topul golgheterilor. Atacantul liderului Al-Hilal a înscris 23 de goluri de-a lungul sezonului.
De asemenea, Cristiano Ronaldo mai are nevoie de cel puțin două goluri în cele 4 meciuri rămase de disputat în campionat pentru a egala recordul pentru cele mai multe goluri marcate într-un singur sezon în campionatul intern saudit (Abderrazak Hamdallah).
În ziua în care Cristiano Ronaldo a marcat cel de-al 66-lea hat-trick al carierei, Real Madrid a cucerit titlul cu numărul 36 de-a lungul istoriei în La Liga. După victoria cu Cadiz (3-0), echipa lui Carlo Ancelotti a profitat de înfrângerea Barcelonei cu Girona (2-4) și a pus mâna pe trofeu.
La doar 23 de ani, Vinicius Jr. a ajuns la 3 titluri în La Liga cu Real Madrid. Astfel, atacantul brazilian și-a depășit liderul. Cristiano Ronaldo, fostul star de pe Santiago Bernabeu, are în palmares două titluri de campion în Spania cu Real Madrid, în 2012 și 2017.